Qomt għall-ġurnata OFF mill-isptar. U, bħas-soltu, il-ħsieb biss li kont naf li kont se nkun il-kunvent imlieni b'serħan kbir! Il-kunvent sirt inħobbu ħafna! L-għaliex qed inkun ħafna fil-periferija moderna. Fl-isptar. Fettilli noħroġ ftit barra. Fil-ġardina ħelwa li għandna wara l-kunvent. Għalkemm kien jum xemxi, kif jaf jagħmel ir-rebbiegħa, fil-ġardina kien hemm fewġa li għaxxietni bil-ħajja. Kemm ħadt gost nieħu nifsijiet twal u profondi biex il-pulmuni tiegħi, almenu għal dakinnhar, ma jibqgħux jiddependu mill-arja kundizzjunata. Dik l-arja li l-pulmuni tiegħi ilhom jirċevuha mat-tmien snin u nofs. Ħriġt il-Kununa mill-but u bdejt nippassiġġja. Bil-mod il-mod. Pass wara l-ieħor. Il-kelba x'ħin ratni ġiet tifraħ bija. Gustuża wisq! Hekk tagħmel kull darba li mmur sa ħdejha biex nagħmel passejn. Araha tifraħ bija! U mbagħad tiġi u tintefa' fuq il-pala ta' sieqi l-leminija. Titħannen. Titfissed. Kos hux! Anki kelba tħobb titfissed! Aħseb u ara bniedem mela kemm iħobb min jagħtih l-attenzjoni li jixraqlu! Imbagħad ħarist lejn it-tapit kannelli tal-ħamrija li kelli quddiemi. U hekk, fis-skiet, stajt nisma' sintonija mill-isbaħ! M'għandniex xi ngħidu, imsieħba ma' dehra mill-aqwa! Il-kelba, il-pajsaġġ u x-xemx li qed iddawwal kollox għad-dawl tat-tama. X'irrid aktar mid-dinja? Xejn għeżież ħuti! Xejn! Għajr li ngawdi l-mument. Il-waqt. F'dak is-skiet intbaħt kemm fil-ħajja m'għandi xejn. Naf immur in-naħa l-oħra daqs tazza ilma. Għalhekk, f'dak is-skiet, għaraft ix-xejn tiegħi. Kemm jien dgħajjef! Barra minhekk intbaħt iva kemm waqtiet bħal dawn m'humiex daqstant 'il bogħod. M'għandix għalfejn immur naqta' il-biljett tal-ajru biex niksibhom. Lanqas nkisser rasi u nħejji xi vaganza warrab wiċċek minn fuq l-internet. Biżżejjed! Ejja lill-qalbi ma nkiddhiex aktar! Ejja lill-molol ġodda tagħha inħalliehom jimmullawha bil-kwiet! Kulma għandi bżonn hu li ... noqgħod fil-kwiet u nisma'. Nara'... Imma x'rajt fis-skiet tal-ġardina tal-kunvent? Rajt kemm drabi warrabt l-ISSA tal-ħajja. U bl-ISSA minix sempliċiment nifhem bil-waqt ta' issa. Il-waqt li fih qed inħarbex dawn il-kelmtejn li bihom qed niftaħ qalbi magħkom. Le! Bl-ISSA qed nirreferi għall-Mulej! L-Assolut! Dak li la jaf il-passat u lanqas il-futur. Mhux l-għaliex ma jafhomx. Imma l-għaliex il- tal-istorja tad-dinja qiegħed quddiemu. Dak li għalina hu passat u futur għalih qiegħed miġbur fil-preżent tagħna. Għalhekk, fil-mod ta' kif hu qed jara l-affarijiet, qed jara r-rejaltà, għal kollox differenti kif narawha int u jien. Għalih kollox isir possibbli. Il-passat u l-futur għalih huma oġġett ta' fidwa. Tgħidlix kif l-għaliex ma nafx infissirlek. Imma naf! Għax l-ISSA jirranġa kollox kemm fl-issa tagħna u anki fl-issa tiegħu. Imma għalissa ejjew nibqgħu ftit induru mal-issa tagħna l-bnedmin. Dak l-issa li ebda arloġġ ma jista' tassew jaqbdu. Aħseb u ara jiffriżaħ. Min jista' iżomm il-ħin? Madankollu kull waqt huwa tajjeb biex nidħol fis-santwarju ta' ħajti. Ħafna 'il bogħod mill-karti li juruni x'għandi nagħmel u fi x'ħin. It- qatlulna s-sabiħ tal-ħajja l-għaliex ġabuna magni u mhux bnedmin. Mela x'irrid nagħmel biex nidħol fl-issa ħa nirrifletti? Ħa niltaqa' mal-ISSA, il-Mulej, miegħi innifsi u anki mal-oħrajn? Sempliċi ħafna. Ejja nsib ir-rokna tiegħi. Biex nuża' kelma li jħobbu jużaw il-Karżimatiċi, ejja nsib il- . Jew, kif iħobbu jgħidu l-monaċi, id-deżert. U hemmhekk, fejn l-arloġġ uman ikollu jintneża' u l- jintefa' u nibagħtuh jorqod, jiena nintefa' naħseb. Jew aħjar ngħoddos fl-issa. Fil-waqt tal-mument. Imma xi nsib? Dak li qatt jew rari ħafna li sibt. Insib, l-ewwel nett, it-taħwid li hemm fija. Tgħid fija hemm taħwid? Iva! Imma mhux għal dak it-taħwid li s-soċjetà marida tagħna tippunta subgħajha lejh biex tikkundannah. It-taħwid li qed nitħaddet fuqu bħalissa huwa t-theżżiż li ngħaddu minnu f'ħajjitna. Il-ġabra ta' esperjenzi kontradittorji tal-ħajja. Mhux l-ewwel darba li inħossuna Katrin tal-Imdina. F'mument ikollna esperjenza ta' ferħ. Imbagħad, u l-viltà ġieli fl-istess ħin, ikollna l-esperjenza qarsa magħha. Ngħid viltà l-għaliex il-ħajja saret goffa! Salvaġġa! L-issa tagħna mela jaf ikun salvaġġ. Għax m'għandux! Iġib quddiemna dak kollu li joħroġ il-kunvent tal-ħajja. Li, għall-kuntrarju tal-kunvent tal-patrijiet u s-sorijiet, m'għandux fih il-valur sabiħ tal-maħfra. Tal-karità. Il-kunvent tad-dinja huwa ġungla mill-kbar nett. Kuntest. Sfida kontinwa ta' min se jgħaffeġ lil min! Imma din l-isfida fejn se twassalna? Xi ħadd, waqt programm ta' diskussjoni, qal: "Sakemm nieklu lil xulxin!" U jekk, kif jgħidu xi wħud, ix- tal-baħar issa rabbew żewġ saqajn, telgħu fuq l-art u bdew jibilgħu lil kull min jaraw b'għajnejhom allura veru li l-issa tagħna wassalna fil-qiegħ nett! Hekk jiġrilna ħbieb meta ninħatfu miż-żmien tal-bniedem li hu , ċikliku. Dejjem nibqgħu nduru fl-istess post! U ma nimxu qatt 'il quddiem! Xi dwejjaq! Veru! Xi dwejjaq! Madankollu bid-dwejjaq biss m'hu se nagħmlu xejn. Jinħtieġ ninqatgħu. Immorru nagħmlu dawk il-passejn fil-kampanja. Li naqilgħu dak it-telefon minn postu. Li nsibu is- . Ħalli hemm nidħlu fl-ISSA. Fil-misteru tal-ħajja vera. Li s-sisien veru tagħha huma spiritwali u mhux materjali. X'faqar meta nibqa' inkullat mal-fjura sabiħa, mal-karozza lussuża, mat-teknoloġija mejta u ma narax il-viżjoni aktar wiesa' tar-rejaltà? Ma narax l-Id tal-Ħallieq f'dik il-fjura? Inkella l-intelliġenza li l-ISSA ta lill-bniedem biex jiffaċilita ħajtu? Imma stenna ftit ħej! Ara taħsbu li l-Mulej ta lill-bniedem l-għerf biex jinkolla għajnejh ma' tal-ħġieġ! Inkella li jwaħħal widnejh mar- tal-plastik! Ma tarax! Dawn il-mezzi jridu jressquna lejn is-sbuħija li niltaqgħu mal-persuna! Mal-bniedem! Ma' dak l-esseri li ħareġ minn idejn il-Mulej! Mela miegħi! Miegħek! Għax jiena u int biss nistgħu ngħinu lil xulxin kif se ngħixu l-issa tagħna fuq din l-art. Jiena u int nistgħu ngħinu lil xulxin kif ngħixu ħajjitna b'responsabbiltà. Le! Mhux billi ninqatgħu minn xulxin iżda billi nidħlu f'relazzjoni ta' ħbiberija flimkien. Ħbiberija li teħlisna u mhux tagħmilna ilsiera ta' xulxin. Ħbiberija li titfagħna f'riġlejn l-ISSA etern, il-Mulej! Ħalli Hu jerġa' jitfagħna għand xulxin ħa nħobbu u nirrispettaw lil xulxin b'għaqal, bi ħniena, bi gratitudni u b'ħafna mogħdrija. Qaddes il-familja, il-komunità reliġjuża inkella l-post tax-xogħol u tad-divertimenti li tkun fih permezz tal-istejjer. Irrakkonta! U isma' lil min jirrakkuntalek! M'hemmx isbaħ milli tqaddes l-issa tiegħek bi storja. Li tgħaddilek l-għerf tal-ħajja. Ħalli mbagħad taġixxi f'waqtu u bl-iprem mod! L-għaliex l-issa tal-istorja li tkun irrakkuntajt, inkella smajt, ifejjaq l-issa marid tas-sitwazzjoni li tkun fiha. L-importanti imma li mill-ISSA ... ngħaddi għal issa!
Issa!